El passat 18 d'octubre va tenir lloc al Centre d'Estudis Jurídics i Formació Especialitzada una nova sessió d'investigació en què es van presentar dues recerques relacionades amb els estrangers encarcerats i les seves trajectòries vitals.
L'acte va comptar amb la presència d'alguns dels seus autors: Marta Ferrer, cap de l'Àrea d'Investigació i Formació Social i Criminològica; Manel Capdevila, responsable de la Unitat d'Investigació de la mateixa Àrea; Vanessa Alcaide, professora del Departament de Sociologia de la Universitat de Barcelona, i Marta Blanch, tècnica de la Unitat d'Investigació, el director del Centre, Josep Xavier Hernández i Moreno i el director general de Serveis Penitenciaris, Ramon Parés Gallés.
A l'acte, s'hi van inscriure més d'un centenar de professionals de l'àmbit de la justícia penitenciària i d'altres sectors afins.
La sessió es va poder seguir en directe per Internet a través del sistema de videostreaming.
Les sessions organitzades per la Unitat d'Investigació tenen l'objectiu de difondre i donar a conèixer les recerques finançades pel Centre d'Estudis Jurídics i que tenen a veure amb els àmbits d'actuació del Departament de Justícia.
En aquesta ocasió es van exposar dues investigacions relacionades amb el tema dels estrangers als centres penitenciaris.
En primer lloc, es va presentar Estrangers a les presons catalanes i, en segon lloc, Trajectòries de vida dels estrangers encarcerats.
Totes dues recerques han estat dutes a terme per l'Àrea d'Investigació i Formació Social i Criminològica del Centre d'Estudis, juntament amb un nombrós equip de col·laboradors externs, personal del Departament de Justícia i experts en la matèria.
L'augment del nombre de persones estrangeres que s'ha produït al llarg dels darrers anys i la dificultat de donar resposta a la finalitat de reinserció social que marca la Constitució espanyola com a missió dels serveis penitenciaris va comportar que l'any 2008 la Direcció General de Recursos i Règim Penitenciari plantegés al Centre d'Estudis Jurídics i Formació Especialitzada la necessitat de conèixer més en profunditat aquesta població, les seves característiques, necessitats específiques i possibilitats de futur.
Aquesta primera recerca planteja unes anàlisis generals de caràcter més quantitatiu.
Es fa una descripció del perfil general dels estrangers, contraposat al perfil de la població autòctona i s'explica el perfil dels estrangers per àrees geogràfiques de procedència.
També vam estudiar el perfil de dos col·lectius concrets: el de les dones i el dels joves.
Igualment, vam analitzar la seva situació legal (documentació) i les possibilitats de reinserció social a la sortida de presó.
Tanmateix, s'ha recollit el punt de vista dels interns estrangers respecte la vida quotidiana dins la presó.
Finalment, s'apunten algunes recomanacions específiques d'aspectes que es poden tractar des de l'àmbit penitenciari per intentar millorar la seva qualitat de vida i la reinserció social.
La segona recerca, Trajectòries de vida dels estrangers encarcerats, fa un aprofundiment qualitatiu de la primera i un estudi individual dels casos.
Recull les particularitats de cadascun dels casos i aprofundeix en l'experiència migratòria de l'estranger, la seva situació familiar i social aquí i al seu país, la seva trajectòria delictiva, la seva experiència penitenciària i les expectatives de cara el futur un cop que surti de la presó.
Totes aquestes aportacions es descriuen, però també s'interpreten i es valoren per tal que ajudin a establir nous matisos a tenir en compte per avaluar les necessitats d'intervenció i les seves perspectives específiques d'inserció social.
La principal conclusió d'aquesta part de l'estudi és la identificació dels dos elements clau que permeten definir unes perspectives de futur pessimistes, incertes o optimistes respecte de les possibilitats dels estrangers encarcerats un cop que surtin de presó.
Aquests dos elements clau per pronosticar-ho són: 1) la distància que hi ha entre les expectatives de futur i les possibilitats reals d'assolir-les, i 2) la voluntat de la persona.